钦定古今图书集成/明伦汇编/交谊典/第028卷 > 《题汝南乡约册》史桂芳
## 钦定古今图书集成/明伦汇编/交谊典/第028卷 > 《题汝南乡约册》史桂芳

“夫敷教同风，莫善于乡约；禁奸止乱，莫善于保甲。是
二法者，盖相表里会而通之，实一法也。”此法行而社
仓、义仓即次第可举。司牧者惟了此一法，即盗可弭、
奸可戢、讼狱可省、徭赋可均、礼教可兴、武备可饬，诸
馀簿书期会，不足言矣。昔明道先生令晋城，近阳明
先生抚南赣，率用此法，其治效可睹也。乃俗吏视之，
以为迂阔，腐儒行之，多增烦扰。故虽庙议勤拳，当道
督切，而此法卒格不行，即行鲜效矣。